Steeds geen nuus ná SAL vlugte kanselleer | Maroela Media
Nadat die Suid-Afrikaanse Lugdiens (SAL) Satermiddag aangekondig het dat alle vlugte tussen Suid-Afrika en Zimbabwe tydelik gekanselleer is, het dié redery nog geen verdere aankondiging gedoen nie.
Talle mense het hulle ná die aankondiging tot sosiale media gewend om hul misnoeë met die redery uit te spreek wat dié nuus op kort kennisgewing bekend gemaak het.
Mense het onder meer aangevoer dat hulle tussen Saterdag en Sondag veronderstel was om tussen die lande te reis, of dat sommige van hulle geliefdes nou gestrand sit op 'n lughawe tot verdere aankondiging.
Die lugredery het Saterdagaand in 'n verklaring gesê hy sal so gou moontlik nuwe inligting bekend maak.
Die DA het in 'n verklaring gesê dit is die verantwoordelikheid van Malusi Gigaba, minister van finansies, om te verseker dat alle vlugte hervat word omdat dié lugredery se werksverrigtinge onder sy portefeulje val.
Alf Lees, woordvoerder van die DA, sê dit blyk dat spanning tussen Suid-Afrika en Zimbabwe aan die toeneem is as gevolg van die bewerings van aanrandings teen die presidentsvrou, Grace Mugabe.
Hy het Gigaba gekritiseer omdat hy nié onmiddellik ná SAL se aankondiging die publiek oor die stand van sake, onder meer die veiligheid van die SAL-bemanning in Zimbabwe, ingelig het nie.
"Die stilte van ons regering oor die Grace Mugabe-saak is oorverdowend. Dié saak is nou die oorsaak dat die bedrywighede van die nasionale lugdiens onderbreek is. Minister Gigaba het 'n plig om dringend te verseker dat die bedrywighede van SAL sonder hindernisse voortgaan," het Lees gesê.
Fikile Mbalula, minister van polisie, het Vrydag gesê die Suid-Afrikaanse Polisiediens monitor Mugabe en is "op hoë gereedheidsgrondslag" om seker te maak dat sy nie die land verlaat nie. Hy het gesê daar is "geen manier" waarop Mugabe se vrou Suid-Afrika sal kan verlaat nie voordat die saak opgelos is." Nou hoe nou mnr Mbalule???